 NA RICHARD MUNGUTI PASTA Ezekiel Odero amewasilisha ombi katika mahakama ya Milimani kupitia wakili Danstan Omari akitaka ibatilishe uamuzi wa kufunga akaunti 28 za benki. Mhubiri huyo anachunguzwa na polisi kuhusu ulanguzi wa fedha lakiniu anaomba mahakama imruhusu achukue Sh100 milioni kutoka akaunti zilizofungwa kugharimia mahitaji ya kanisa na shule iliyo na wanafunzi 3,000. Pasta Odero wa kanisa la New Life Prayer Centre & Church na shule ya kimataifa ya Kilifi International School amesema shughuli katika kanisa hilo zimegonga mwamba. “Hakuna chochote kinachoendelea katika kanisa hilo lililo na wafuasi 45,000,” wakili Danstan Omari amesema katika ushahidi aliowasilisha katika Mahakama ya Milimani. Bw Omari anayemtetea mhubiri huyu pamoja na wakili Shadrack Wamboi amefichua ibada katika kanisa la odero zinaedeshwa siku sita kwa wiki kuanzia kila Jumanne. “Kinyume na makanisa mengine, kanisa la Odero liko na ibada siku sita kwa wiki kuanzia saa mbili asubuhi hadi saa 11 alasiri,” Bw Omari amesema. Wakili huyo alisema Mahakama kuu ya Mombasa ilikataa kuamuru polisi wafungue akaunti za Odero na kuamuru wawasilishe kesi nyingine. “Jaji Olga Sewe wa mahakama kuu ya Mombasa aliamuru tuwasilishe maombi katika mahakama ya Milimani Nairobi iliyoruhusu polisi kufunga akaunti 28 za benki na mitandao Saba ya MPesa,” Bw Omari ameambia Taifa Leo. Wakili huyo alisema kufuatia ushauri huu wa Jaji Sewe amewasilisha kesi  nyingine akiomba maagizo ya Mei 8, 2023 yabatilishwe. Omari aliwasilishe kesi hiyo mbele ya hakimu mkazi Ben Mark Ekhubi akiomba abatilishe uamuzi wa Mei 8, 2023. Katika ombi hilo jipya mahakama inaombwa imruhusu Pasta odero achukue Sh100milioni kufadhili shughuli za elimu na kushughulikia waumini 45,000 wanaohudhuria ibada kila siku. “Usafi unatakiwa kudumishwa katika kanisa hili la sivyo kipindupindu kitazuka,” Bw Omari aliambia Taifa Leo Hub katika mahojiano maalum. Wakili huyo alisema amewasilisha ombi hilo kuzuia kusomwa kwa uamuzi ambapo Bw Ekhubi alitarajiwa kuusoma Jumatano kusema ikiwa akaunti hizi zitaendelea kusalia zimefungwa au la. Akipinga kufunguliwa kwa akaunti hizo Mkurugenzi wa Mashtaka ya Umma (DPP) Noordin Haji alisema wanamchunguza Pasta Odero kushiriki biashara ya ulanguzi wa pesa.  You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  